《闻宣化得雨志喜》
清代·弘历

去岁临元塞，回銮驻赤城。延缘咨物土，关切廑农氓。

数郡均需泽，当春已误耕。太仓虽散粟，穷巷必呼庚。

扈吏频频敕，鸡书屡屡行。复闻冬雪短，安得麦秋成。

纵处清严境，如聆叹息声。忧民缘本性，祈岁自衷情。

近者天恩沛，因之蜀望生。曾无迟日待，早接报章呈。

焦壤沾优渥，良苗勃发荣。山田青乍遍，溪亩绿应盈。

此喜真堪喜，丰亨乃大亨。有耕方冀穫，既雨亦宜晴。

更虑三时远，宁容肆志萌。乐忧先后际，较量实难平。